LATVIJAS REPUBLIKA
LIEPĀJAS PILSĒTAS DOME
	
Rožu ielā 6, Liepājā, LV-3401, tālrunis 63404750, fakss 63423391,reģ. Nr.90000063185	

LĒMUMS
LIEPĀJĀ

2011.gada 17.martā	                                                           Nr.92               
(prot. Nr.3, 7.#)	

Par Liepājas pilsētas Domes Tautas mākslas
un kultūras centra nolikuma apstiprināšanu	

Lai nodrošinātu kvalitatīvu kultūrvides veidošanu, uzturēšanu un apmierinātu sabiedrības kultūras vajadzības Liepājas pilsētā, pamatojoties uz likuma "Par pašvaldībām" 15.panta pirmās daļas 5.punktu un Kultūras institūciju likuma 2.panta otro daļu, izskatot Liepājas pilsētas Domes Kultūras lietu komisijas 2011.gada 1.marta lēmumu (sēdes protokols Nr.1) un pastāvīgās Izglītības, kultūras un sporta komitejas 2011.gada 10.marta lēmumu (sēdes protokols Nr.3), LIEPĀJAS PILSĒTAS DOME

N O L E M J :

1. Apstiprināt Liepājas pilsētas Domes 2011.gada 17.marta nolikumu Nr.6 "LIEPĀJAS PILSĒTAS PAŠVALDĪBAS IESTĀDES "LIEPĀJAS PILSĒTAS DOMES TAUTAS MĀKSLAS UN KULTŪRAS CENTRS" NOLIKUMS".

2. Atzīt par spēku zaudējušu Liepājas pilsētas Domes 2001.gada 5.aprīļa lēmumu Nr.6 "Par pašvaldības iestādes "Liepājas pilsētas Domes Tautas mākslas un kultūras centrs" nolikumu".

DOMES PRIEKŠSĒDĒTĀJS
	Uldis SESKS
	
Nosūtāms:	Domes priekšsēdētāja vietniecei S.Goldei, pašvaldības izpilddirektoram E.Rātam, Juridiskajai daļai, Finanšu pārvaldei, Revīzijas daļai, TAUTAS MĀKSLAS UN KULTŪRAS CENTRAM, Kultūras pārvaldei

LATVIJAS REPUBLIKA
LIEPĀJAS PILSĒTAS DOME
	
Rožu ielā 6, Liepājā, LV-3401, tālrunis 63404750, fakss 63423391,reģ. Nr.90000063185	

NOLIKUMS
LIEPĀJĀ

2011.gada 17.martā	                                                            Nr.6               
(prot. Nr.3, 7.#)	

LIEPĀJAS PILSĒTAS PAŠVALDĪBAS IESTĀDES "LIEPĀJAS PILSĒTAS DOMES TAUTAS MĀKSLAS UN KULTŪRAS CENTRS" NOLIKUMS	

                                     1. VISPĀRĪGIE JAUTĀJUMI

1.1. LIEPĀJAS PILSĒTAS DOMES TAUTAS MĀKSLAS UN KULTŪRAS CENTRS (turpmāk - Kultūras centrs) ir Liepājas pilsētas pašvaldības (turpmāk - pašvaldība) iestāde, kura tiek izveidota, reorganizēta un likvidēta ar Liepājas pilsētas Domes (turpmāk - Dome) lēmumu un darbojas saskaņā ar šo nolikumu.
1.2. Kultūras centrs ir tiesīgs lietot saīsināto nosaukumu "Liepājas Tautas mākslas un kultūras centrs".
1.3.	Kultūras centrs darbojas Liepājas pilsētas pašvaldības iestādes "Kultūras pārvalde" (turpmāk - Kultūras pārvalde) pakļautībā.
1.4. Kultūras centrs darbojas saskaņā ar tiesību normām.
1.5. Kultūras centram ir norēķinu konts pašvaldības Finanšu pārvaldes Norēķinu kasē.
1.6.	Kultūras centra adrese: Rožu laukums 5/6, Liepāja, LV 3401, Latvija.
1.7. Kultūras centrs sarakstē izmanto noteikta parauga veidlapu.
1.8. Kultūras centram ir zīmogs ar attēlotu Liepājas pilsētas ģerboņa attēlu un Kultūras centra pilnu nosaukumu.
1.9. Kultūras centrs ir patstāvīgs sava darba organizēšanā, iekšējās kārtības noteikumu un darbinieku funkcionālo pienākumu izstrādāšanā.

2. KULTŪRAS CENTRA MĒRĶIS, FUNKCIJAS, UZDEVUMI UN TIESĪBAS

2.1.	Kultūras centra darbības mērķis ir piedāvāt daudzveidīgus un kvalitatīvus kultūras pakalpojumus Liepājā, nodrošināt nacionālās un vietējās kultūras vērtību un tradīciju pārmantošanu, veicināt starpkultūru dialogu un sadarbību, kā arī veidot un uzturēt labvēlīgu kultūrvidi sabiedrības jaunradei un sociālajai līdzdalībai.
2.2. Kultūras centra funkcijas:
2.2.1. veidot saturā un formā daudzveidīgu kultūras pakalpojumu klāstu un nodrošināt tā pieejamību plašai sabiedrībai;
2.2.2. sekmēt sabiedrības radošo iniciatīvu un sociālās līdzdalības aktivitāti;
2.2.3. atbalstīt sabiedrību tās centienos saglabāt un sekmēt vietējā kultūras mantojuma dzīvotspēju;
2.2.4. sekmēt un atbalstīt sabiedrības iesaisti nacionālās kultūras vērtības - dziesmu un deju svētku tradīcijas - saglabāšanā un attīstībā;
2.2.5. veicināt profesionālās mākslas pieejamību.
2.3. Kultūras centra galvenie uzdevumi ir:
2.3.1. realizēt valsts un pašvaldības kultūrpolitiku Liepājā saskaņā ar Latvijas Republikas likumiem, Latvijas Republikas Ministru kabineta noteikumiem, Domes saistošajiem noteikumiem, lēmumiem un rīkojumiem;
2.3.2. nodrošināt vietējā nemateriālā kultūras mantojuma savdabības saglabāšanu un pieejamību;
2.3.3. nodrošināt pakalpojumu daudzveidību saskaņā ar vietējās sabiedrības dažādo sociālo, nacionālo un interešu grupu iniciatīvām un mūžizglītības vajadzībām;
2.3.4. realizēt pašvaldības pasūtījuma izpildi, rīkot un atbalstīt Liepājas atpazīstamību veicinošas kultūras norises;
2.3.5. nodrošināt valsts svētku, piemiņas dienu, pašvaldībā iedibināto pasākumu, tradicionālo gadskārtu svētku un svinamo dienu, festivālu, koncertu, izstāžu, kā arī citu kultūras, izglītojošu, atpūtas un izklaides norišu organizēšanu, koordinēšanu un īstenošanu Liepājā;
2.3.6. nodrošināt ar nemateriālā kultūras mantojuma saglabāšanas jomu saistīto Kultūras centra amatiermākslas kolektīvu darbību:
2.3.6.1. nodrošināt kolektīviem telpas mēģinājumiem, materiāli tehnisko bāzi, metodisko atbalstu repertuāra apguvei;
2.3.6.2. iesaistīt kolektīvus vietējās, reģionālās, valsts un starptautiskās kultūras norisēs;
2.3.6.3. organizēt un koordinēt kolektīvu dalību Dziesmu un deju svētku starplaika un svētku norisēs;
2.3.6.4. ierosināt kolektīvu vadītāju un dalībnieku apbalvošanu apbalvotāju institūciju noteiktajā kārtībā;
2.3.6.5. sekmēt un atbalstīt citas ar sabiedrības radošo darbību saistītās jomas, atbilstoši sabiedrības vajadzībām un vēlmēm;
2.3.7. nozīmīgu pilsētas kultūras norišu un projektu realizēšanai veidot līgumattiecības ar sadarbības partneriem, iesaistīt pašvaldības iestādes, nodibinājumus, biedrības, amatieru un profesionālos kolektīvus, individuālos izpildītājus;
2.3.8. veidot starptautiskās sadarbības programmas un attīstīt kultūras sakarus ar Liepājas sadraudzības pilsētām un ārvalstu institūcijām,
2.3.9. veicināt un atbalstīt Kultūras centra darbinieku un speciālistu profesionālo tālākizglītību un radošo izaugsmi;
2.3.10. izstrādāt Kultūras centra funkcijām un uzdevumiem atbilstošas programmas un projektus, tai skaitā finanšu līdzekļu piesaistei no valsts un ārvalstu fondiem, projektu konkursiem un koordinēt to īstenošanu;
2.3.11. noteiktajā kārtībā atskaitīties par Kultūras centra darbu Kultūras pārvaldei un Domei, kā arī sniegt informāciju pašvaldības un valsts institūcijām savas kompetences robežās;
2.3.12. sagatavot un iesniegt Kultūras pārvaldei Kultūras centra budžeta un investīciju projektus, kā arī nodrošināt piešķirto līdzekļu efektīvu izlietošanu un atbildēt par līdzekļu izlietojumu;
2.3.13. regulāri informēt sabiedrību par Kultūras centra darba aktualitātēm sadarbībā ar masu saziņas līdzekļiem;
2.3.14. veikt citus pienākumus atbilstoši normatīvajiem aktiem un Domes lēmumiem.
2.4.	Kultūras centram ir tiesības:
2.4.1. normatīvajos aktos noteiktajos gadījumos pieprasīt un saņemt no valsts un pašvaldības institūcijām, komercsabiedrībām, nevalstiskajām organizācijām un citām juridiskām un fiziskām personām informāciju Kultūras centra kompetencē esošo jautājumu risināšanai;
2.4.2. iesniegt valsts un pašvaldību institūcijām priekšlikumus par kultūras attīstības jautājumiem;
2.4.3. iesniegt Domē priekšlikumus un budžeta tāmju projektus par kultūras funkcijas realizācijai nepieciešamo finansējumu;
2.4.4. atbilstoši savai kompetencei slēgt līgumus ar Latvijas un ārvalstu juridiskām un fiziskām personām;
2.4.5. pārstāvēt Liepāju ārvalstu kultūras un mākslas iestādēs, pašvaldību institūcijās un nevalstiskajās organizācijās, kā arī to rīkotajos pasākumos.

3. KULTŪRAS CENTRA STRUKTŪRA UN AMATPERSONU KOMPETENCE

3.1. Kultūras centra nolikumu, amatu un algu sarakstu deleģēto funkciju veikšanai apstiprina Dome.
3.2.	Kultūras centru vada tā direktors, kuru ieceļ amatā un atbrīvo no amata Dome.
3.3.	Darba līgumu ar Kultūras centra direktoru slēdz Kultūras pārvaldes vadītājs.
3.4.	Direktora prombūtnes vai atvaļinājuma laikā viņu aizvieto direktora vietnieks.
3.5. Kultūras centra direktora pienākumus, atbildību un tiesības nosaka normatīvie akti, Domes lēmumi, rīkojumi un šis nolikums.
3.6.	Kultūras centra direktors savas kompetences ietvaros:
3.6.1. plāno un organizē Kultūras centra saimniecisko un finansiālo darbību apstiprinātā budžeta ietvaros un atskaitās par to Kultūras pārvaldei;
3.6.2. nosaka Kultūras centra struktūru, amatu un algu sarakstu deleģēto funkciju veikšanai;
3.6.3. pārvalda Kultūras centra valdījumā nodotos pašvaldības materiālos un finanšu resursus, rīkojas ar tiem apstiprinātā budžeta ietvaros, organizē to racionālu apsaimniekošanu un lietderīgu izlietošanu saskaņā ar šo nolikumu un noslēgtajiem līgumiem;
3.6.4. pieņem darbā un atbrīvo no darba Kultūras centra darbiniekus;
3.6.5. nosaka Kultūras centra darbinieku pienākumus, atbildību un tiesības, pamatojoties uz šo Nolikumu, amatu aprakstiem un citiem normatīvajiem aktiem;
3.6.6. bez īpaša pilnvarojuma pārstāv Kultūras centru valsts un pašvaldību institūcijās, tiesībsargājošajās iestādēs, tiesās, plašsaziņas līdzekļos, attiecībās ar citām juridiskām un fiziskām personām, ja tiek risināti Kultūras centra kompetencē esošie jautājumi;
3.6.7. izdod rīkojumus, norādījumus un instrukcijas, izstrādā un apstiprina Kultūras centra darbību reglamentējošus dokumentus saskaņā ar normatīvajiem aktiem un kontrolē to izpildi;
3.6.8. nodrošina normatīvajos aktos noteikto atskaišu iesniegšanu, lietvedības un uzskaites organizēšanu;
3.6.9. pēc nepieciešamības veido komisijas, darba grupas, konsultatīvās padomes, to darbā pieaicinot citu institūciju pārstāvjus un speciālistus atsevišķu lēmumu pieņemšanai un pasākumu organizēšanai;
3.6.10. slēdz līgumus ar juridiskām un fiziskām personām Kultūras centra darbības nodrošināšanai paredzētajiem mērķiem pašvaldības iedalīto līdzekļu apjomā;

                           4. KULTŪRAS CENTRA FINANSĒJUMS

4.1. Kultūras centra finansēšanas avoti:
4.1.1. valsts budžeta līdzekļi saskaņā ar gadskārtējo likumu par valsts budžetu;
4.1.2. pašvaldības budžets;
4.1.3. citi ienākumu avoti:
4.1.3.1. fizisko un juridisko personu ziedojumi un dāvinājumi;
4.1.3.2. maksas pakalpojumi saskaņā ar Domes lēmumu;
4.1.3.3. Valsts kultūrkapitāla fonda un citu fondu līdzekļi;
4.1.3.4. citi pašu ieņēmumi no pamatdarbības, kas noteikta normatīvajos aktos.
4.2.	Kultūras centrs var saņemt līdzekļus ar tā darbību, attīstību un pētniecību saistītu projektu un programmu īstenošanai.
4.3. Līdzekļu iegūšanu un izlietojumu veic saskaņā ar spēkā esošajiem normatīvajiem aktiem un Domes noteikto kārtību.
4.4.	Par Kultūras centra saimnieciski finansiālo darbību atbild Kultūras centra direktors.
4.5.	Kultūras centra finanšu līdzekļu uzskaiti un apriti nodrošina Kultūras pārvaldes Centralizētā grāmatvedība.

                                         5. NOSLĒGUMA JAUTĀJUMI

5.1. Nolikumā neparedzētus jautājumus Kultūras centrs risina normatīvo aktu noteiktajā kārtībā un saskaņā ar Domes lēmumiem un rīkojumiem.
5.2. Kultūras centra direktora izdotos administratīvos aktus var apstrīdēt vai pārsūdzēt Latvijas Republikas normatīvajos aktos noteiktajā kārtībā.
5.3. Atzīt par spēku zaudējušu Domes 2001.gada 5.aprīļa nolikumu Nr.1 "LIEPĀJAS PILSĒTAS DOMES TAUTAS MĀKSLAS UN KULTŪRAS CENTRA NOLIKUMS".

DOMES PRIEKŠSĒDĒTĀJS
	Uldis SESKS